Burjassot celebra el Dia Internacional del Llibre Infantil i Juvenil
2025-07-24

El passat 2 d’abril, se celebrava el Dia Internacional del Llibre Infantil i Juvenil. Burjassot, que des de l’Institut Municipal de Cultura i Joventut de Burjassot comença aquesta setmana a celebrar el Mes del Llibre, vol sumar-se a aquesta celebració amb una activitat que tindrà lloc el dijous, 7 d’abril, a partir de les 18 h, en la Biblioteca Infantil.

Així, l’Equip de Biblioteques de l’IMCJB ha decidit sumar-se a la celebració que anualment realitza l’IBBY, un col·lectiu internacional d’associacions i persones interessades a fomentar la lectura entre xiquets i joves. Cada any, un país membre de l’IBBY, és l’encarregat de llançar el Cartell del Dia Internacional del Llibre Infantil i Juvenil, amb missatge inclós. En 2016, Brasil ha difós aquest cartell, amb el missatge “Érase una vez…”, de l’escriptora Luciana Sandroni i il·lustrat per ZILANDO.

Els xiquets i xiquetes que s’acosten a participar coneixeran aquest missatge, “Érase una vez…”, protagonitzat per grans personatges dels contes de tota la vida i, a continuació, els menuts assistents podran començar a elaborar el seu propi “mini llibre”, guiats per la responsable de la Biblioteca Infantil. Aquesta activitat, amb la qual es pretén que els xiquets estimulen la seua creativitat i imaginació i coneguen els principals passos per a l’elaboració d’un llibre, prosseguirà el 20 d’abril, quan els participants acaben el seu “mini llibre” i tinguen l’oportunitat d’explicar a la resta, la història que ells mateixos han creat.